Xerox prevezme WDS
Americký hardvérový výrobca Xerox Corp., ktorý je jedným z najväčších výrobcov tlačiarní, v stredu oznámil, že prevezme britskú spoločnosť WDS.
Firma WDS je poskytovateľom technickej podpory či poradcom v priemysle bezdrôtových technológii. Britská spoločnosť bola založená v roku 1995 a zamestnáva viac ako 2000 ľudí. Finančné detaily prevzatia zverejnené neboli. Akcie Xerox Corp. si k 19:15 pridávajú viac než jedno percento.
Spätný odkup akcií v módnej spoločnosti
O viac než 5 % rastú akcie módnej skupiny Abercrombie & Fitch. V novinách sa objavila správa, že spoločnosť plánuje spätný odkup akcií. Okrem toho chce tiež rozšíriť svoje expanzívne plány do Európy.
Solárna spoločnosť mieri do konkurzu
Drastický kurzový prepad sprevádzajú akcie nemeckej solárnej spoločnosti Centrotherm Photovoltaics AG, ktoré reagujú na správu o možnej insolventnosti tejto firmy. Ako sa dalo očakávať, správa dostala pod tlak aj akcie ostatných firiem zo solárnej branže, ktoré v stredu padali o viac než 3 percentá. Spoločnosť Centrotherm Photovoltaics už v polovici júna informovala o masívnych finančných problémoch. Jej akcie si dnes odpísali viac než 72 % hodnoty.
Graf: Vývoj akcií spoločnosti Centrotherm Photovoltaics
Renault do vysnívaného cieľa nedojazdí
Francúzska automobilka Renault varuje, že v roku 2012 sa jej pravdepodobne nepodarí splniť plánovaný rekordný odbyt. Za prvých 6 mesiacov sa spoločnosti podarilo predať 1,33 miliónov vozidiel, čo je o 3,3 % menej ako v roku 2011. Akcie Renault si odpísali približne 1,18 %.
Streda nepriala luxusu
Počas stredajšieho obchodovania sa pod tlak dostali akcie luxusných koncernov. Akcie Burberry si odpísali 7,40 % potom, čo rast predaja zaznamenal oslabenie. Podnik tak minul očakávania analytikov.
V stredu tratili aj akcie francúzskeho giganta luxusu – LVMH, ktoré si odpísali 3,15 %.
Ani švajčiarski zástupcovia luxusu, spoločnosť Richemont a Swatch, sa nevyhli červeným číslam. Akcie Richemont dnes stratili 3,4 %, akcie Swatch si odpísali 1,8 %.